SHBA, sfidat e reformës së imigracionit
Kundërshtimi i republikanëve dhe pasojat e mundshme nëse reforma nuk miratohet
Fati i reformës amerikane të imigracionit mund të varet nga fakti nëse Dhoma e Përfaqësuesve me shumicë republikane do të pranojë ose jo mundësinë e marrjes së shtetësisë për 11 milionë emigrantë pa dokumente. Materiali në vazhdim i hedh një vështrim kundërshtimeve ndaj reformës gjithëpërfshirëse dhe pasojave të mundshme politike, nëse përpjekjet për miratimin e saj dështojnë. Mbështetësit e reformës së imigracionit kanë zhvilluar tubime protestash në shkallë të gjerë për të ushtruar trysni ndaj ligjvënësve. Kundërshtarët e saj kanë organizuar aktivitete më të pakta dhe më të vogla, si ky takim në Richmond, të Virxhinias, ku mori pjesë dhe njëri nga kundërshtarët më të vendosur të mundësisë së dhënies së shtetësisë për personat pa dokumente, ligjvënësi republikan Steve King. Aktiviteti u mbajt pranë distriktit të udhëheqësit të shumicës republikane Eric Cantor. Ai dhe kryetari i Dhomës së Përfaqësuesve John Boehner do të vendosin nëse nëse do të votohet mbi paketën e reformave. Konsulenti republikan John Feehery thotë se partia e tij rrezikon të zemërojë komunitetin me rritjen më të shpejtë në Amerikë, hispanikët. Në vitin 2012, kandidati republikan për president, Mitt Romney mori më pak se 30 për qind të votave të komunitetit hispanik. Qëndrimi i kësaj partie ndaj reformës së imigracionit është një nga arsyet kryesore, sipas aktivistes Angelica Salas. Këtë prirje e konfirmon dhe studiuesi Mark Lopez. Por zoti Lopez shton se reforma imigracioni është vetëm njëra nga çështjet për të cilat hispanikët janë shumë të interesuar. Të tjerat përfshijnë mundësitë ekonomike dhe arsimin. Ai thotë se elektorati hispanik arrin në 23 milionë njerëz, por mund të shkojë deri në 40 milionë, brenda vitit 2030. Konsulenti republikan John Feehery mendon se nuk ka gjasa që reforma e imigracionit të miratohet këtë vit, por ai shpreson që së shpejti partia e tij të vendosë ta mbështesë mundësinë për marrjen e shtetësisë nga personat pa dokumente. Kryetari i Dhomës së Përfaqësuesve John Boehner thotë se ai e di që reforma e imigracionit është e nevojshme. Por zoti Boehner e ka përjashtuar votimin mbi një projekt-ligj që nuk mbështetet nga shumica e grupit të partisë së tij. Ky kusht duket se për momentin përjashton mundësinë për dhënien e shtetësisë.